Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2013/011 BE/Saint-Gobain Sekurit, Belgia) /* COM/2015/09 final - 2014/ ( ) */





PERUSTELUT EHDOTUKSEN TAUSTA 1. Rahastosta sellaisille hakemuksille, jotka esitettiin 31. joulukuuta 2013 mennessä, myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[1], jäljempänä ’EGR-asetus’. 2. Belgia toimitti 19. joulukuuta 2013 hakemuksen EGF/2013/011 BE/Saint-Gobain Sekurit EGR:n rahoitustuen saamiseksi Saint-Gobain Sekurit Benelux SA:n (SGS-Benelux), Auvelais'ssa Sambrevillen lähellä sijaitsevan tuotantolaitoksen sulkemiseen liittyvien työntekijävähennysten seurauksena. Hakemusta täydennettiin lisätiedoin 4. heinäkuuta 2014 asti. 3. Tutkittuaan hakemuksen komissio on tullut EGR-asetuksen sovellettavien säännösten mukaisesti siihen tulokseen, että edellytykset rahoitustuen saamiseksi EGR:ltä täyttyvät. HAKEMUKSEN TIIVISTELMÄ EGR-hakemus: || EGF/2013/011 BE/Saint-Gobain Sekurit Jäsenvaltio: || Belgia Hakemuksen jättämispäivä: || 19.12.2013 Toimintakriteeri: || EGR-asetuksen 2 artiklan c alakohta Ensisijainen yritys: || Saint-Gobain Sekurit Benelux SA Toimittajien ja jatkojalostajien määrä: || 0 Viiteajanjakso: || 31.8.2013–31.12.2013 Päivämäärä, jona yksilöllisten palvelujen tarjoaminen tuen kohteena oleville työntekijöille aloitettiin: || 31.8.2013 Viiteajanjaksona tapahtuneet työntekijävähennykset: || 250 Työntekijävähennykset ennen viiteajanjaksoa ja sen jälkeen: || 7 Vähennettyjen työntekijöiden kokonaismäärä: || 257 Toimenpiteisiin osallistuvien henkilöiden määrä: || 257 Yksilöllisten palvelujen talousarvio: || 2 578 379 euroa EGR:n täytäntöönpanon talousarvio: || 101 478 euroa (3,8 % kokonaistalousarviosta) Kokonaistalousarvio: || 2 679 856 euroa EGR:ltä haettu rahoitusosuus: || 1 339 928 euroa (50 % kokonaistalousarviosta) HAKEMUKSEN ANALYYSI Työntekijävähennysten ja globalisaatiosta johtuvien maailmankaupan huomattavien rakenteellisten muutosten välinen yhteys 4. Osoittaakseen yhteyden työntekijävähennysten ja globalisaatiosta johtuvien maailmankaupan huomattavien rakenteellisten muutosten välillä Belgian viranomaiset perustelevat, että turvalasia autoteollisuudelle valmistava teollisuudenala, jolla Saint-Gobain Sekurit (SGS) Benelux toimii, on kärsinyt vakavista talouden häiriötiloista, jotka johtuvat useista tekijöistä, kuten autojen turvalasin tuotannon vähenemisestä EU:ssa, EU:n ulkopuolisista maista tulevien kilpailijoiden markkinaosuuden kasvusta ja kyseisten tuotteiden Euroopan unioniin suuntautuvan tuonnin lisääntymisestä. 5. SGS Benelux oli autojen turvalasin (tuulilasit, sivuikkunat jne.) alkuperäinen laitevalmistaja, joka toimitti turvalasia useille autonvalmistajille. Tämä osoittaa, että sen toiminnot olivat kiinteästi sidottuja autoteollisuuden tuotantosuuntauksiin. Belgian viranomaisille vuosina 2007–2012 toimitettujen tietojen[2] mukaan henkilöautojen tuotanto EU-27:ssä väheni 21,9 miljoonasta autosta 19,5 miljoonaan autoon (− 11.3 %; vuosikasvu − 2.4 %[3]), kun se muualla maailmassa kasvoi 47,5 miljoonasta autosta 60,6 miljoonaan autoon (+ 27,6 %; vuosikasvu + 5,0 %). Autojen tuotannon väheneminen EU:ssa, mikä liittyy kuluttajakysynnän yleiseen laskuun EU:ssa talouskriisin seurauksena, on siten johtanut ajoneuvojen laitteiden kysynnän yleiseen vähenemiseen EU:ssa, mikä on vaikuttanut voimakkaasti autoteollisuuteen laitetoimittajiin. Esimerkiksi SGS Beneluxin tapauksessa vähentämisiä edeltävänä aikana (2011/2012) sen pääasiakkaiden myynti laski seuraavasti: Fordin 12 %, Volvon 10 % ja BMW:n 2 %[4]. 6. Tuotannon väheneminen on johtanut autojen turvalasia tuottavien EU:n tuottajien kilpailuaseman heikentymiseen. Belgian viranomaisten vuosilta 2007–2013 toimittamien tietojen[5] mukaan Saint-Gobain Sekuritin markkinaosuus pieneni 5 prosenttiyksikköä, kun taas EU:n ulkopuolisissa maissa sijaitsevien tärkeimpien autonlasin tuottajien, kuten Trakya CAM:n (Turkki)[6] ja Fuyaon (Kiina), yhteinen markkinaosuus kasvoi noin 6 %:sta hieman yli 10 %:iin, mikä johtui pääasiassa siitä, että autojen turvalasin tuonti unioniin lisääntyi. 7. Näitä kauppavirtojen muutoksia ovat pahentaneet muut tekijät, kuten suuret tuotantokustannukset (erityisesti työvoimakustannukset), tuotannon vähenemisestä seuraava ylikapasiteetti ja alhaiset investoinnit. Lisävaikuttimena Belgian viranomaiset toteavat, että autoteollisuuden valmistajat ja toimittajat ovat yleisesti siirtäneet tuotantoaan EU:n sisällä Länsi-Euroopasta (erityisesti Ranskasta, Belgiasta ja Espanjasta) Itä-Eurooppaan. Tätä EU:n sisäistä ilmiötä kuvastaa se, että Itä-Euroopassa tuotettujen autojen määrä, joka oli 15 % vuonna 2000, oli 34 % vuonna 2012. Saint-Gobain Sekuritin tapauksessa muut yksiköt kuin SGS Benelux ovat tämän seurauksena voineet ylläpitää tai kehittää toimintojansa (halvempien yksikkötyökustannusten tai asiakkaiden maantieteellisen läheisyyden vuoksi). 8. Tästä syystä SGS Benelux tuottikin Belgian viranomaisten vuosilta 2007–2012 toimittamien tietojen[7] mukaan kyseisellä ajanjaksolla tappiota 20,46 miljoonaa euroa, kun taas Saint-Gobain Sekuritin muut EU:ssa sijaitsevat yritykset onnistuivat samaan aikaan tuottamaan edelleen voittoa. Sen vuoksi on ilmeistä, että nämä kaupan rakenteelliset muutokset (tuotannon vähentyminen EU:ssa, markkinaosuuden menetys ja tuonnin kasvu, tuotannon siirtyminen Itä-Eurooppaan) ovat vaikuttaneet SGS:n toimintoihin. Ne ovat keskittäneet SGS:n toimintoja kannattavimpiin yksiköihin, mikä johti työntekijöiden vähentämisiin SGS Beneluxissa. 9. Globalisaatiorahaston toiminta käynnistyi vuonna 2007, eikä sille ole esitetty muita erityisesti autonlasialaa[8] koskevia hakemuksia, moottoriajoneuvojen valmistajien tai autoteollisuuden laitetoimittajien hakemuksia kylläkin[9]. Työntekijävähennysten määrä ja 2 artiklan c alakohdan mukaisten kriteerien täyttyminen 10. Kyseinen hakemus perustuu EGR-asetuksen 2 artiklan c alakohdassa vahvistettuun toimintakriteeriin, jonka mukaisesti tukihakemus on poikkeuksellisissa olosuhteissa hyväksyttävissä, vaikka EGR-asetuksen 2 artiklan a ja b alakohdassa asetetut toimintakriteerit eivät täyty, jos vähentämisillä on vakava vaikutus työllisyyteen ja paikalliseen talouteen. 11. Hakemus koskee 250 työntekijän vähentämistä SGS Beneluxilta neljän kuukauden aikana (31. elokuuta 2013 – 31. joulukuuta 2013) ja 7 työntekijän vähentämistä SGS Beneluxilta ennen 31. elokuuta 2014. Jälkimmäiset ovat osa samaa joukkovähentämistä. Kokonaismääräinen 257 työntekijän vähennys lasketaan päivästä, jona työnantaja antaa yksilöllisen ilmoituksen työntekijän lomauttamisesta tai työsopimuksen päättämisestä, siten kuin asiasta säädetään EGR-asetuksen 2 artiklan toisen kohdan ensimmäisessä luetelmakohdassa (”menetelmä 1”). Neljä muuta työntekijää vähennetään myöhemmässä vaiheessa, eivätkä nämä vähennykset sisälly tähän hakemukseen. 12. Hakemus täyttää näin ollen osittain asetuksen (EY) N:o 1927/2006 2 artiklan a alakohdassa säädetyt toimintakriteerit, koska se liittyy työntekijävähennyksiin neljän kuukauden aikana jäsenvaltiossa sijaitsevassa yhdessä yrityksessä, mutta se poikkeaa näistä kriteereistä viiteajanjaksolla toteutettujen työntekijävähennysten vähimmäismäärän osalta, koska työntekijävähennyksiä oli tuolla ajanjaksolla alle 500. 13. Belgian viranomaisten mukaan olosuhteet voidaan katsoa poikkeuksellisiksi, vaikka työntekijävähennysten määrä on alle 500 työntekijää, sillä työntekijävähennysten vaikutusten odotetaan olevan merkittävät. Tämän lisäksi toinen Saint-Gobain -konserniin kuuluva yritys, Saint-Gobain Glass Benelux, on ilmoittanut lakkauttavansa tuotantotoiminnan tehtaallaan Auvelais'ssa syyskuussa 2014. SGS Beneluxin ja Saint-Gobain Glass Beneluxin suorien työntekijävähennysten kokonaismäärän odotetaan olevan erittäin korkea (noin 260 vähennettyä työntekijää SGS Beneluxissa ja noin 300 työntekijää Saint-Gobain Glass Beneluxissa). Belgian viranomaisten mukaan näillä työntekijävähennyksillä on todennäköisesti vakava vaikutus työllisyyteen ja paikalliseen talouselämään. 14. Autonlasia Fleurusissa lähellä Charleroita valmistava AGC Automotive vähensi lasialalla jo 171 henkilöä vuonna 2011. Helmikuussa 2014 AGC-konserni ilmoitti aikeestaan sulkea Roux'ssa, lähellä Charleroita, aurinkosähkön tuotannossa käytettävää lasia valmistavan laitoksensa, mikä voisi johtaa noin 190 työpaikan menetykseen. Laajemmin vuosina 2011 ja 2013 kuusi muuta tehdasteollisuusyritystä toteutti joukkovähentämisiä Namurin alueella (työpaikkojen vähennys 290 työpaikkaa) ja 7 tehdasteollisuusyritystä toteutti joukkovähentämisiä Charleroin alueella (noin 1 400 työpaikkaa). Kun otetaan huomioon kyseisen alueen ja sen lähialueiden (Charleroi, Namur) sosioekonominen tilanne, SGS Beneluxista vähennetyillä työntekijöillä on vähän työllistymismahdollisuuksia näillä aloilla, koska he joutuvat kilpailemaan lasialan harvoista työpaikoista monien muiden työntekijöiden kanssa, joilla on vastaava pätevyys ja kokemus. 15. Suuri osa Belgian lasintuotantoyksiköistä sijaitsee Valloniassa (44 yksikköä 122 yksiköstä), johon myös alan työvoima on keskittynyt (58 %). Tämä voidaan selittää sillä, että Vallonialla on vahvat historialliset perinteet lasinvalmistuksessa. Useimmat yritykset tällä alalla ovat suhteellisen suuria (yli 40 % yrityksistä työllistää yli 50 työntekijää). Vuosien 2007 ja 2012 välillä lasialan työpaikkojen määrä Hainaut'n ja Namurin maakunnissa väheni noin 3 940 työpaikasta 3 170 työpaikkaan (− 19 %), ja suurin osa vähennyksistä koski tuotantolinjoilla olevia työpaikkoja. Vuonna 2013 FOREM kirjasi Hainaut'n ja Namurin maakunnissa muiden ei-metallisten mineraalituotteiden valmistuksen alalla 301 avointa työpaikkaa, joista 96 avointa työpaikkaa erityisesti lasiteollisuuden alalla (eli 0,25 % kaikista avoimista työpaikoista ja 1,62 % tehdasteollisuuden työpaikoista). Nämä eivät kuitenkaan olleet pelkästään varsinaisia lasinvalmistusalan työpaikkoja (esim. lasinmuodostuksen operaattori) vaan myös yleisiä työpaikkoja (myynti, hallinto, ylläpito jne.). Näistä yhdeksässä kymmenestä tarjolla oli määräaikainen työsopimus. Selvitys työntekijävähennysten ennakoimattomasta luonteesta 16. Belgian viranomaisten mukaan päätöstä SGS Beneluxin työntekijöiden vähentämisestä ei olisi voitu ennakoida. Markkinakehitykseen sopeutuakseen Saint-Gobain -konserni otti käyttöön erilaisia strategioita, joilla pyrittiin lisäämään kilpailukykyä ja kannattavuutta. Tämä johti erinäisiin uudelleenorganisointeihin, esimerkiksi tuotannon siirtoon SGS Beneluxin Auvelais'n laitoksella. Karkaistun lasin tuotanto (sivuikkunat) siirrettiin muihin laitoksiin, ja SGS Benelux valmisti ainoastaan laminoitua lasia (tuulilasit). Lisäksi 2009/2010 karkaistun lasin tuotannosta luovuttaessa otettiin käyttöön rakenneuudistussuunnitelma, johon sisältyi investointeja tuottavuuteen ja 100 työpaikan vähennys. Yritys pystyi näillä uudelleenjärjestelyillä vähentämään kustannuksia, mutta konsernin sisällä yksikkötyökustannukset olivat edelleen SGS Beneluxissa korkeimmat. 17. SGS Beneluxin kilpailukykyä Saint-Gobain -konsernin muihin tuotantolaitoksiin nähden heikensivät vielä muut tekijät, kuten jatkuva suuntaus autonvalmistustuotannon siirtämiseen Itä-Eurooppaan ja Fordin Genkin laitoksen lakkauttaminen lokakuussa 2012[10]. Tästä syystä Saint-Gobain -konsernin ylin johto ilmoitti kesäkuussa 2013 sulkevansa SGS Beneluxin Auvelais'n tehtaan ja siirtävänsä tuotannon muille Saint-Gobain Sekuritin liiketoimintayksikön tuotantolaitoksille EU:ssa. Tuen kohteena olevat työntekijät 18. Belgian viranomaiset arvioivat, että kaikki 257 viitekautta ennen tai sen aikana vähennettyä työntekijää osallistuvat EGR:stä yhteisrahoitettaviin toimenpiteisiin. 19. Tuen kohteena olevien työntekijöiden jaottelu sukupuolen, kansalaisuuden ja ikäryhmän mukaan: Ryhmä || Tuen kohteena olevat työntekijät Sukupuoli: || Miehiä: || 254 || Naisia: || 3 Kansalaisuus: || EU-kansalaisia: || 250 || Muita kuin EU-kansalaisia: || 7 Ikäryhmä: || 15–24-vuotiaita: || 5 || 25–54-vuotiaita: || 236 || 55–64-vuotiaita: || 16 || Yli 65-vuotiaita: || 0 20. Tuen kohteena olevista työntekijöistä kuudella on pitkäaikainen terveysongelma tai toimintarajoite. 21. Tuen kohteena olevien työntekijöiden ammattiryhmien[11] mukainen jaottelu on seuraava: ISCO-08:n pääluokka || Tuen kohteena olevat työntekijät 1 Johtajat || 14 2 Erityisasiantuntijat || 6 3 Asiantuntijat || 27 4 Toimisto- ja asiakaspalvelutyöntekijät || 7 5 Palvelu- ja myyntityöntekijät || 2 7 Rakennus-, korjaus- ja valmistustyöntekijät || 34 8 Prosessi- ja kuljetustyöntekijät || 154 9 Muut työntekijät || 13 22. Belgian viranomaiset ovat EGR-asetuksen 7 artiklan mukaisesti vahvistaneet, että suunniteltuihin toimiin osallistumisen ja niiden täytäntöönpanon osalta noudatetaan yhdenvertaisen kohtelun ja syrjimättömyyden periaatteita. Asianomaisen alueen ja sen viranomaisten ja sidosryhmien kuvaus 23. Työntekijävähennysten vaikutukset näkyvät ennen kaikkea Basse-Sambren työmarkkina-alueella, Sambrevillen kaupungin ympärillä, Namurin maakunnassa Vallonian alueella. Sosioekonomiseen tilanteeseen Basse-Sambren alueella vaikuttavat suuresti läheiset Charleroin ja Namurin kaupunkialueet. 24. Sambre- ja Maas-jokien laaksossa sijaitsevat kunnat kuuluvat yleensä niihin, joilla on Namurin alueella heikoimmat sosioekonomiset indikaattorit. Namurin alueella on noin 118 800 palkkatyöntekijöiden[12] työpaikkaa. Ruumiillisen työn tekijöille osuus on alhaisempi kuin Vallonian alueella keskimäärin, kun taas toimihenkilöiden ja virkamiesten osuus on suurempi. Työpaikkojen lukumääränä tarkasteltuna tärkeimmät talouden sektorit ovat julkinen hallinto ja maanpuolustus (17 % työpaikoista), koulutus (13 %), terveys- ja sosiaalipalvelut (7 %) ja vähittäiskauppa (7 %). 25. Charleroin alueella on noin 131 000 palkkatyöntekijöiden työpaikkaa. Vuonna 2013 noin 23–24 % Charleroin ja Namurin alueellisiin työvoimatoimistoihin (FOREM) kirjautuneista työnhakijoista oli alle 25-vuotiaita, noin 23 % oli yli 50-vuotiaita, noin 35–40 % oli ollut ilman työtä yli kaksi vuotta ja noin 45–50 %:lla ei ollut keskiasteen koulutusta[13]. Rakenteellinen työttömyys on pysynyt verrattain vakaana, sillä se on riippuvainen taidoista, joita on vaikea hankkia ilman työmarkkinoille pääsyä. Työttöminä on siis lähinnä heikosti koulutettuja henkilöitä ja alle 25-vuotiaita tai yli 50-vuotiaita. Yhä useampi työnhakija on yli 50-vuotias. Kausittainen työttömyys on kriisin seurauksena lisääntynyt vuodesta 2009 alkaen. 26. Toimenpiteet toteuttaa FOREM (Vallonian alueen julkinen työvoima- ja koulutuspalvelu) uudelleensijoitusyksikön (cellule de reconversion) avulla. Yksikkö on perustettu nimenomaan joukkovähentämisiin liittyvien oikeudellisten velvoitteiden osana[14]. SGS Beneluxin uudelleensijoitusyksikköä hallinnoi komitea, jossa ovat mukana työllisyys-, koulutus- ja talousasioista vastaavat Vallonian viranomaiset, FOREM, ammattiliitot ja alakohtaiset ammatillisen koulutuksen organisaatiot. Eräät näistä toimenpiteistä panee täytäntöön SGS Benelux yrityksen henkilöstöhallinnon ryhmä, jäljempänä ’Saint-Gobain Développement’ eli ’SGD’, joka on nimenomaisesti perustettu tarjoamaan tukipalveluja vähennetyille työntekijöille. 27. FOREMin ja SGD:n lisäksi toimenpiteiden yleiseen koordinointiin ja täytäntöönpanoon osallistuviin organisaatioihin kuuluvat näin ollen seuraavat: – Vallonian hallitus (rakennerahastojen koordinoinnista vastaava Vallonian alueen pääministeri, työllisyys- ja koulutusministeri, talousministeri); – ammattiliitot (FGTB ja CSC); – Vallonian alueella toimivat alakohtaiset ammatillisen ja teknisen koulutuksen keskukset (centres de compétences)[15]; – Belgian ranskankielisen yhteisön Euroopan sosiaalirahastosta (ESR) vastaava virasto. Työntekijävähennysten odotettu vaikutus paikalliseen, alueelliseen tai koko maan työllisyyteen 28. SGS Beneluxin sulkemisen myötä menetetään 261 välitöntä työpaikkaa, joista 218 on tuotantolinjalla (ouvrier). Työpaikkojen menetyksiä on sisällytetty hakemukseen 257, koska neljä vähentämistä toteutetaan myöhemmin. SGS Beneluxin työntekijävähennysten odotetaan johtavan työllisyyden merkittävään vähennykseen Basse-Sambren alueella. Kuten edellä todettiin, Basse-Sambren alueelle, joka sijaitsee Namurin maakunnassa mutta joka on linkittynyt myös eteläisen Hainaut’n työmarkkinoihin (Charleroi), on ominaista varsin korkea rakenteellinen työttömyys, suhteellisen suuri pitkäaikaistyöttömyys sekä alhainen koulutus- ja osaamistaso. Paikallinen sosioekonominen tilanne alueella, jolla SGS Beneluxin työntekijävähennykset tapahtuvat, on näin ollen vaikea, koska Namurin maakunnan alueella on viime vuosina toteutettu uudelleenjärjestelyjä useissa yrityksissä varsinkin lasiteollisuuden alalla. Kuten muuallakin maakunnassa, valtaosa yrityksistä on pieniä ja keskisuuria yrityksiä (noin 80 % alueen yrityksistä työllistää vähemmän kuin 10 työntekijää). Suurin osa työpaikoista on kuitenkin keskisuurissa yrityksissä ja suuryrityksissä. SGS Beneluxin kaltaisia yrityksiä, joissa on yli 100 työntekijää, on alueen yrityksistä vain 1,9 %, mutta niissä on lähes 42 % työpaikoista. SGS Beneluxin työntekijävähennykset koskevat lähinnä tuotantolinjojen työntekijöitä (83 % vähennetystä henkilöstöstä on otettu palvelukseen ouvrier-statuksella eli työntekijänä), kun taas, kuten edellä on todettu, eniten työpaikkoja Namurin alueella on tarjolla aloilla, joilla palkataan pääasiassa toimihenkilöitä employé-statuksella (esim. julkisen palvelun aloilla). Löytääkseen uuden työpaikan alueelta SGS Beneluxin työntekijöiden täytyykin uudelleenkouluttautua muihin tehtäviin ja/tai muille aloille. Rahoitettavat yksilölliset palvelut ja arvioitujen kustannusten jakautuminen 29. Vain joitakin toimenpiteitä, jotka kuuluvat Belgian viranomaisten SGS Beneluxin vähentämien työntekijöiden tukemiseksi toteuttamiin toimiin, yhteisrahoitetaan EGR:stä. Tähän EGR-hakemukseen ei ole näin ollen sisällytetty toimenpiteitä, jotka ovat pakollisia työntekijöiden joukkovähentämisten yhteydessä Belgiassa ja jotka toteutetaan osana uudelleensijoitusyksikön tavanomaista toimintaa (esim. uudelleensijoittumisessa tukeminen, koulutus, työnhakuneuvonta ja uraneuvonta jne.)[16], eikä muualta kuin EGR:stä rahoitusta saavia täydentäviä toimenpiteitä. Toimenpiteitä (pakolliset toimenpiteet, täydentävät toimenpiteet, EGR:n toimenpiteet) hallinnoi yleisesti FOREM. 30. Vähennetyille työntekijöille annettavat yksilölliset palvelut, joita EGR yhteisrahoittaa, koostuvat seuraavista toimenpiteistä (ryhmitelty luokittain)[17]: (1) Yksilöllinen työnhakuneuvonta, yksittäisten tapausten hallinnointi ja yleiset tiedotuspalvelut: – Uudelleensijoittuminen (tuki/ohjaus/integrointi). Nämä palvelut perustuvat uudelleensijoitusyksikköjen tavanomaiseen toimintaan. Palvelut tarjoaa FOREMin henkilöstöstä muodostuva tiimi (projektipäällikkö, erikoisneuvonantajat) yhteistyössä entisten työntekijöiden edustajien kanssa, jotka toimivat ’sosiaaliavustajina’ (accompagnateurs sociaux) tavoitteenaan kannustaa työntekijöitä osallistumaan toimenpiteisiin ja auttaa heitä hallinnollisissa menettelyissä. Yhteydenpidon helpottamiseksi työntekijöiden kesken palvelut tarjotaan yhteisesti kaikille vähennetyille työntekijöille tähän tarkoitukseen varatuissa tiloissa. Palvelut kattavat kolmentyyppisiä toimia: i) kollektiivinen tiedotus työnhakutekniikoista (ansioluettelon ja hakukirjeen laatiminen, verkkoresurssien käyttö jne.), työlainsäädännön selventäminen (uudelleensijoittuminen, työttömyys, työsopimus, eläke), syrjinnästä valistaminen, sellaisten ammattien ja alojen esittely, joilla on työllistämispotentiaalia jne.; ii) yksiölliset haastattelut FOREMin neuvonantajan kanssa (osaamisen kartoitus, urapolku, koulutusta koskeva ohjaus jne.); iii) vapaa ja avoin pääsy työnhaussa avustaviin välineisiin (tietotekniset laitteet, joissa on internetyhteys, puhelin, erityisdokumentaatio jne.). Tämä toimenpide koskee kaikkia tuen kohteena olevia 257:aa työntekijää, ja sen kesto on enintään 24 kuukautta. – Työnhaun edistäminen: FOREM toteuttaa erityistoimia, joilla helpotetaan työntekijöiden työnhakua ja tasoitetaan uudelleensijoittumisprosessissa ilmeneviä vaikeuksia. Näihin kuuluu kokouksia vähennettyjen työntekijöiden ja potentiaalisten työnantajien välillä (työvoiman kysynnän ja tarjonnan yhteensovittaminen), yrityskäyntejä, kokouksia rekrytoijien kanssa työpaikkahaastatteluun valmistautumiseksi ja kokemusten vaihtoa muiden työntekijöiden kanssa, jotka ovat jo kouluttautuneet uudelleen tai löytäneet työtä joukkovähentämisen jälkeen. Tämä toimenpide on mahdollista kohdistaa kaikille 257 työntekijälle (vapaaehtoispohjalta yksilöllisten tarpeiden mukaan). – Aktiivinen työnhaku: SGD-ryhmä koostuu Saint-Gobain -konsernin kokeneista henkilöstöhallinnon ammattilaisista, jotka tuntevat hyvin paikalliset työmarkkinat ja muut alueella toimivat yritykset. SGD tarjoaa uudelleensijoituspalveluja. Ensimmäisessä vaiheessa kaikki 257 kohdetyöntekijää haastatellaan henkilökohtaisesti sen selvittämiseksi, mitkä ovat heidän odotuksensa ja osaamisalueensa ja minkälaista työpaikkaa he etsivät. Näiden haastattelujen perusteella SGD laatii luettelon profiileista työntekijästatuksen, osaamisen, maantieteellisten rajoitusten, ammatin ja pätevyyden mukaan. SGD etsii alueelta työpaikkoja ja potentiaalisia työnantajia. SGD ottaa yhteyttä potentiaalisiin työnantajiin esitelläkseen uudelleensijoitustoimintaansa ja yksilöidäkseen avoimet työpaikat ja mahdolliset tukitoimenpiteet (esim. koulutus). SGD voi näin sovittaa yhteen työn ja potentiaaliset työntekijät työntekijäluettelosta ja toimittaa tiedot sopivista hakijoista potentiaaliselle työnantajalle. Potentiaalinen työnantaja pyytää SGD:ltä kiinnostavien ehdokkaiden ansioluettelot. Potentiaalinen työnantaja ottaa tämän jälkeen yhteyttä ehdokkaaseen/ehdokkaisiin palvelukseenottomenettelyn aloittamiseksi (SGD seuraa tilannetta). Jos työntekijälle tarjotaan työpaikkaa, SGD avustaa hallinnollisessa menettelyssä ja tarvittaessa lisäkoulutuksen hankkimisessa. Jos työntekijää ei valita, SGD arvioi kyseisen työntekijän kanssa työnantajan kielteiseen päätökseen johtaneita syitä ja auttaa työntekijää valmistautumaan tuleviin työtilaisuuksiin. SGD:n ja FOREMin välillä järjestetään kuukausittain yhteyskomiteakokouksia sen varmistamiseksi, että työntekijöitä koskevat tiedot ovat ajan tasalla ja että hakijat täyttävät potentiaalisten työnantajien esittämät osaamisprofiilit. (2) Koulutus ja uudelleenkoulutus: – Integroitu koulutus: Joko FOREM tai osaamiskeskukset (centres de competences) tai IFAPME[18] voivat järjestää erityyppisiä ammatillisen koulutuksen kursseja mahdollisesti kaikille 257:lle tuen kohteena olevalle työntekijälle (kurssin tyypin mukaan). Ensivaiheessa FOREMin henkilöstö auttaa kutakin osallistujaa määrittelemään työhön liittyvät tavoitteensa ja ohjaa heidät yhteen kolmesta koulutusmoduulista. Työntekijät, jotka voivat kouluttautua uudelleen samantapaiseen ammattiin kuin se, jossa he toimivat SGS Beneluxissa, voivat joko osallistua johonkin tiettyyn tai erikoistumismoduuliin (40 tuntia) osaamisensa kehittämiseksi ja saattamiseksi ajan tasalle (esim. haarukkatrukin käyttäjä, erityishitsaus, tietotekniset taidot) tai uuteen pätevöitymiseen johtavalle täydennyskurssille (320 tuntia), jonka ansiosta työntekijä voi hakea työpaikkaa uudessa ammatissa teollisuussektorilla. Kouluttautuakseen uudelleen täysin eri alalle työntekijät voivat osallistua ammatilliseen koulutukseen (keskimäärin 960 tuntia) kyseisessä ammatissa tarvittavan osaamisen hankkimiseksi. Kunkin koulutusmoduulin päätteeksi uudet taidot voidaan arvioida ja dokumentoida. Koulutuksen tyypin ja osaamisen alan mukaan osallistujille annetaan joko virallinen todistus osaamisesta (eli pätevyystodistus) tai osallistumistodistus (osaamisesta tai ammateista, joista ei ole olemassa virallista todistusta) tai heidän taitonsa validoidaan (virallisten kurssien ulkopuolella hankitut taidot ja osaaminen). Virallinen todistus osaamisesta todennetaan arviointitesteillä, joiden perusteella myönnetään koulutuksella hankittua osaamista koskeva todistus (Certificat des Compétences Acquises en Formation – CECAF). Osaamisen validointi todennetaan arviointitesteillä, joiden perusteella myönnetään osaamista koskeva asiakirja (titres de compétences). – Erityiskoulutus: Jos työntekijä tarvitsee työhön erityistaitoja (esim. työstökoneen ohjaus, tietokoneohjelma, ammatillinen erikoistuminen jne.), eivätkä FOREM, osaamiskeskukset tai IFAPME tarjoa tällaista koulutusta, SGD kattaa kustannukset, joihin kuuluvat muun muassa vertaiskoulutus (compagnonnage), harjoittelu yrityksissä, tekninen koulutus, kielikoulutus jne. Tähän toimenpiteeseen arvioidaan osallistuvan 200 työntekijää. – Kokemuksen siirtäminen: Kokeneet työntekijät voivat parantaa omaa osaamistaan ja taitotietoaan ryhtymällä opettajiksi tai kouluttajiksi teknisen koulutuksen alalla. FOREM ja teknisen koulutuksen eri haarojen liitot kehittävät erityisen valistus- ja esikoulutusmoduulin tiettyjen työntekijöiden kannustamiseksi kouluttautumaan ammatillisen koulutuksen opettajiksi. Moduuli sisältää tiedotusta, teknistä tukea, kokouksia alan toimijoiden kanssa ja käyntejä paikan päällä. Moduuli kestää kahdeksan viikkoa, ja se kohdennetaan noin 10 työntekijään. (3) Yrittäjyyden edistäminen: – Tuki yrityksen perustamiseen: Oman yrityksen perustamista harkitsevat työntekijät saavat ohjausta ja tukea FOREMin yritysneuvojalta. Tähän tukeen kuuluu kaksi pääasiallista toimea: i) yhteiset tiedotustilaisuudet, joissa tiedotetaan mahdollisuuksista perustaa oma yritys ja annetaan tietoa oikeudellisista näkökohdista sekä yrityksen perustamiseen tarkoitetuista tukitoimista; ii) henkilökohtaiset haastattelut, joissa käsitellään kiinnostuneiden työntekijöiden hanketta ja ohjataan heitä yritystukijärjestöjen ja palveluntarjoajien puoleen. Yritysneuvoja tekee tiivistä yhteistyötä uudelleensijoitusyksiköiden kanssa auttaessaan yritystoimintahankkeita suunnittelevia työntekijöitä. On odotettavissa, että noin 60 työntekijää tulee tiedotustilaisuuksiin ja noin 20 työntekijää osallistuu haastatteluihin ja seurantatoimiin. – Tuki itsenäiseen ammatinharjoittamiseen: Työntekijöille, jotka eivät voi saada tukea itsenäisten ammatinharjoittajien Airbag-järjestelmästä[19], SGD antaa lisätukea asiantuntija-apuna, joka kattaa kunkin yrityssuunnitelman toteutettavuuden arvioinnin ja rahoituksen varmistamisen (myös apu edullisen lainan neuvottelemisessa). Noin viiden työntekijän odotetaan hyötyvän tästä toimenpiteestä. Kuhunkin hankkeeseen varataan noin 10 000 euroa. – Tuki yhteishankkeisiin: Työntekijät, jotka suunnittelevat perustavansa yhdessä yhteiskunnallisen yrityksen, saavat ohjausta ja tukea erikoistuneelta konsulttitoimistolta (valitaan tarjouspyynnön perusteella) ja uudelleensijoitusyksiköltä. Tuki käsittää tiedotustilaisuuksia, joiden aiheina ovat yrityksen perustaminen ja yrityshallinnon perustaidot, sekä yritystoiminnan aloittamiseen liittyvää ohjausta (esim. liiketoimintasuunnitelman laadinta, yhtiöjärjestyksen laadinta, markkinointi jne.). Tällaisten yritystoimintahankkeiden käynnistämiskustannuksiin voidaan myöntää avustuksia. Työntekijöiden täytyy esittää hakemus, jossa on hankkeen kuvaus (esim. työntekijöiden taidot ja kokemus, toteutettavuustutkimus, rahoitusanalyysi, markkinapotentiaali, kasvunäkymät, sosioekonomiset hyödyt jne.). Uudelleensijoitusyksikön tukikomitea, jossa on työnantajapuolen, ammattiliittojen ja FOREMin edustajia, arvioi hakemuksen ja päättää avustuksen myöntämisestä. Kukin hankkeeseen osallistuva työntekijä voi saada 5 000 euron avustuksen (varat yhdistetään kaikkien osallistuvien työntekijöiden osalta). Avustuksia voidaan käyttää laite- ja tavarahankintoihin, mainontaan, konsulttipalveluihin, koulutukseen jne. Konsulttitoimisto vastaa avustusten hallinnoinnista ja raportoi toteutuneista menoista (laskut ja tositeaineisto) FOREMille. On odotettavissa, että tähän toimenpiteeseen osallistuu noin 30 työntekijää ja että työntekijöille myönnetään viisi tukiavustusta. (4) Avustukset: – Muuttoavustus: Jos työntekijälle tarjotaan uutta työtä (SGS Beneluxin työnhakutiimin välityksellä), joka edellyttää työntekijän asuinpaikan muuttamista, SGS Benelux voi antaa työntekijälle enintään 5 000 euron suuruisen avustuksen muuttokustannusten kattamiseksi. SGD maksaa avustuksen tosiasialliset kustannukset todentavaa laskua vastaan (korvaus). Tämän toimenpiteen kohteena voisi olla enintään 20 työntekijää. – Työllistämiskannustimet: Jos työntekijälle tarjotaan uutta työpaikkaa toistaiseksi voimassa olevalla työsopimuksella, SGD voi maksaa uudelle työnantajalle kyseisen työntekijän työvoimakustannuksista yhden kuukauden palkkaa vastaavan osuuden. Työnantajalle maksettavan rekrytointilisän määrä vastaa työnantajan todellisia työvoimakustannuksia (mukaan lukien verot ja pakolliset sosiaaliturvamaksut).[20] SGD ja työnantaja tekevät rekrytointilisästä sopimuksen. SGD maksaa rekrytointilisän, kun työsopimus on allekirjoitettu, jollei uuden työnantajan kanssa toisin sovita. Tämän toimenpiteen kohteena voisi olla noin 100 työntekijää. 31. Kyseiset toimenpiteet ovat aktiivisia työmarkkinatoimenpiteitä, jotka kuuluvat EGR-asetuksen 3 artiklassa määriteltyihin tukikelpoisiin toimiin. 32. Toimenpiteiden kokonaiskustannukset ovat arviolta 2 679 856 euroa, joista yksilöllisten palvelujen kustannukset ovat 2 578 379 euroa ja EGR:n täytäntöönpanokustannukset 101 478 euroa (3,8 % kokonaiskustannuksista). EGR:ltä haettu rahoitusosuus on yhteensä 1 339 928 euroa (50 % kokonaiskustannuksista). Toimenpiteet || Tuen kohteena olevien työntekijöiden arvioitu määrä || Arvioidut kustannukset tuen kohteena olevaa työntekijää kohti (euroa)* || Kustannukset yhteensä (EGR ja kansallinen yhteisrahoitus) (euroa)* Yksilölliset palvelut: || || || 1) Yksilöllinen työnhakuneuvonta, yksittäisten tapausten hallinnointi ja yleiset tiedotuspalvelut: || || || – Uudelleensijoittuminen (tuki/ohjaus/integrointi) || 257 || 2 263 || 581 556 – Työnhaun edistäminen || 257 || 175 || 45 000 – Aktiivinen työnhaku || 257 || 2 482 || 637 860 2) Koulutus ja uudelleenkoulutus: || || || – Integroitu koulutus || 257 || 1 293 || 332 263 – Erityiskoulutus || 200 || 1 500 || 300 000 – Kokemuksen siirtäminen || 10 || 300 || 3 000 3) Yrittäjyyden edistäminen: || || || – Tuki yrityksen perustamiseen || 58 || 388 || 22 500 – Tuki itsenäiseen ammatinharjoittamiseen || 5 || 10 240 || 51 200 – Tuki yhteishankkeisiin || 30 || 1 833 || 55 000 4) Avustukset: || || || – Muuttoavustus || 20 || 5 000 || 100 000 – Työllistämiskannustimet || 100 || 4 500 || 450 000 Välisumma: || – || – || 2 578 379 EGR:n täytäntöönpanokustannukset: || || || 1. Valmistelutoimet || – || – || 30 000 2. Hallinnointi || – || – || 19 200 3. Tiedotus ja mainonta || – || – || 18 500 4. Valvontatoimet || – || – || 33 778 Välisumma: || – || – || 101 478 Kustannukset yhteensä: || – || – || 2 679 856 EGR:n rahoitusosuus (50 % kokonaiskustannuksista) || – || – || 1 339 928 * Luvut ovat pyöristettyjä. 33. Belgian viranomaiset ovat vahvistaneet, että toimenpiteet ovat täydentäviä rakennerahastoista rahoitettavien toimien kanssa ja että käytössä on asianmukaiset toimenpiteet, joilla estetään rahoituksen päällekkäisyys. Päivämäärä, jolloin yksilöllisten palvelujen tarjoaminen tuen kohteena oleville työntekijöille aloitettiin tai on tarkoitus aloittaa 34. Belgian viranomaiset aloittivat yksilöllisten palvelujen tarjoamisen tuen kohteena oleville työntekijöille 31. elokuuta 2013. Näihin toimenpiteisiin liittyviin menoihin voidaan näin ollen myöntää rahoitustukea EGR:stä kyseisestä päivästä alkaen. Menettelyt työmarkkinaosapuolten kuulemiseksi 35. SGS Beneluxin johto ja ammattiliitot laativat heinäkuussa 2013 henkilöstösuunnitelman joukkovähentämismenettelyn osana. Henkilöstösuunnitelmassa vahvistetaan eri toimenpiteet, joista työmarkkinaosapuolet ovat sopineet. Kuten edellä mainittiin, ammattiliitot ja aiempi työnantaja (SGS Benelux) ovat suoraan mukana uudelleensijoitusyksikön hallinnossa ja tiettyjen toimenpiteiden täytäntöönpanossa. 36. Belgian viranomaiset ovat vahvistaneet, että kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu. Tiedot toimista, jotka ovat pakollisia kansallisen lainsäädännön tai työehtosopimusten nojalla 37. Belgian liittovaltion lainsäädännön[21] nojalla yritysten, jotka toteuttavat joukkovähentämisiä, on tarjottava uudelleensijoituspalveluja vähennetyille työntekijöille. Näiden palvelujen on kestettävä vähintään 30 tuntia kolmen kuukauden ajanjaksolla alle 45-vuotiaiden työntekijöiden tapauksessa ja vähintään 60 tuntia kuuden kuukauden ajanjaksolla 45-vuotiaiden ja sitä vanhempien työntekijöiden tapauksessa. Kaikkien muiden kuin tilapäisten työntekijöiden on osallistuttava tällaisiin uudelleensijoituspalveluihin, lukuun ottamatta tiettyjä poikkeuksia. Vallonian lainsäädännön[22] nojalla työntekijöitä edustavat järjestöt voivat pyytää FOREMia perustamaan uudelleensijoitusyksikön antamaan tukea vähennetyille työntekijöille. FOREMin päätös perustaa uudelleensijoitusyksikkö on harkinnanvarainen, eikä työnantajien tai työntekijöiden ole pakollista osallistua yksikön toteuttamiin toimenpiteisiin. Uudelleensijoitusyksikön tarjoamien palvelujen voidaan kuitenkin katsoa täyttävän uudelleensijoituspalveluja koskevat oikeudelliset velvoitteet. 38. Belgian viranomaiset ovat vahvistaneet seuraavaa: – EGR:stä saatavalla rahoitustuella ei korvata toimenpiteitä, jotka kuuluvat yritysten vastuualaan kansallisen lainsäädännön tai työehtosopimusten nojalla[23]; – toimenpiteillä tuetaan yksittäisiä työntekijöitä eikä niitä käytetä yritysten tai toimialojen rakenneuudistukseen; – toimenpiteet eivät saa tukea muista unionin rahastoista tai rahoitusvälineistä[24]. Hallinnointi- ja valvontajärjestelmät 39. Hakemuksessa on hallinnointi- ja valvontajärjestelmien seikkaperäinen kuvaus, jossa täsmennetään eri elinten vastuulla olevat tehtävät. Ohjauskomitea, joka koostuu kaikista EGR:n toimenpiteiden täytäntöönpanoon osallistuvista organisaatioista, varmistaa yleisen seurannan ja koordinoinnin. EGR:n rahoitustuen hallinnoinnista ja valvonnasta vastaavat samat elimet kuin Euroopan sosiaalirahaston osalta. Yksi ESR:n Belgian ranskankielisen yhteisön viraston yksikkö toimii hallintoviranomaisena ja toinen erillinen yksikkö ESR:n virastossa toimii maksuviranomaisena. Belgian ranskankielisen yhteisön pääsihteeristö toimii todentamisviranomaisena ja FOREM välittävänä elimenä. Rahoitus 40. Vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[25] 12 artiklassa sallitaan se, että Euroopan globalisaatiorahastosta (EGR) voidaan ottaa vuosittain käyttöön enintään 150 miljoonaa euroa (vuoden 2011 hintoina) ylittämällä rahoituskehyksen asianomaisten otsakkeiden enimmäismäärät. 41. Ottaen huomioon EGR:stä myönnettävän rahoitustuen enimmäismäärän samoin kuin määrärahojen uudelleenkohdennusten osalta käytettävissä olevan liikkumavaran komissio ehdottaa, että EGR:n varoja otetaan käyttöön koko pyydetty määrä (1 339 928 euroa), joka on 50 % toimenpiteiden kokonaiskustannuksista. 42. Euroopan parlamentti ja neuvosto tekevät talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2. joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[26] 13 kohdan mukaisesti yhdessä ehdotetun päätöksen EGR:n varojen käyttöönotosta. 43. Komissio esittää erikseen siirtopyynnön asiaa koskevien maksusitoumusmäärärahojen kirjaamiseksi vuoden 2015 talousarvioon 2. joulukuuta 2013 tehdyn toimielinten sopimuksen 13 kohdan mukaisesti. Maksumäärärahojen lähteet 44. Käsillä olevan hakemuksen kohteena olevat 1 339 928 euroa katetaan vuoden 2015 talousarvion EGR-budjettikohdan määrärahoista. Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2013/011 BE/Saint-Gobain Sekurit, Belgia) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[27] ja erityisesti sen 12 artiklan 3 kohdan, ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[28] ja erityisesti sen 13 kohdan, ottavat huomioon Euroopan komission ehdotuksen[29], sekä katsovat seuraavaa: (1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työmarkkinoille uudelleen integroitumisessa. (2) EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[30] 12 artiklassa säädetään. (3) Belgia esitti 19 päivänä joulukuuta 2013 hakemuksen EGR:n varojen käyttöönottamiseksi yrityksen Saint-Gobain Sekurit Benelux SA työntekijävähennysten vuoksi ja toimitti sitä täydentäviä lisätietoja 4 päivään heinäkuuta 2014 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 1 339 928 euroa. (4) Tämän vuoksi EGR:stä olisi otettava käyttöön varoja rahoitustuen antamiseksi Belgian hakemuksen perusteella, OVAT HYVÄKSYNEET TÄMÄN PÄÄTÖKSEN: 1 artikla Euroopan globalisaatiorahastosta (EGR) otetaan käyttöön 1 339 928 euroa maksusitoumusmäärärahoina ja maksumäärärahoina osana varainhoitovuotta 2015 koskevaa Euroopan unionin yleistä talousarviota. 2 artikla Tämä päätös julkaistaan Euroopan unionin virallisessa lehdessä. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 406, 30.12.2006, s. 1. [2] Lähde: International Organisation of Motor Vehicle Manufacturers (OICA, Moottoriajoneuvojen valmistajien kansainvälinen järjestö). [3] Compound Annual Growth Rate (yhdistetty vuotuinen kasvuaste). [4] Lähde: PwC AutoFacts. Uusien henkilöautojen rekisteröinnit. [5] Lähde: Syndex-tutkimus, toukokuu 2013. [6] Trakya CAM kuitenkin omistaa autonlasitehtaita Bulgariassa ja Romaniassa. [7] Lähde: Syndex-tutkimus, toukokuu 2013. [8] Ks. EGR:n tietokanta, joka on saatavilla osoitteessa http://ec.europa.eu/social/main.jsp?catId=582. [9] Ks. komission ehdotusluonnokset asioissa EGF/2007/001 FR/Peugeot SA (päätös KOM(2007) 415 lopullinen, 12.7.2007), EGF/2007/010 PT/Lisboa-Alentejo (päätös KOM(2009) 94 lopullinen, 20.2.2008), EGF/2008/002 ES/Delphi (päätös KOM(2008) 547 lopullinen, 9.9.2008), EGF/2008/004 ES/Castilla y León / Aragón automoción (päätös KOM(2009) 150 lopullinen, 20.3.2009), EGF/2009/007 SE/Volvo ja EGF/2009/009 AT/Steiermark (päätös KOM(2009) 602 lopullinen, 27.10.2009), EGF/2009/013 DE/Karmann (päätös KOM(2010) 7 lopullinen, 22.1.2010), EGF/2009/019 FR/Renault (päätös KOM(2011) 420 lopullinen, 11.7.2011), EGF/2010/002 ES/Cataluña automoción (päätös KOM(2010) 453 lopullinen, 2.9.2010), EGF/2010/004 PL/Wielkopolskie Automotive (päätös KOM(2010) 616 lopullinen, 29.10.2010), EGF/2010/031 BE/General Motors Belgium (päätös KOM(2011) 212 lopullinen, 14.4.2011), EGF/2011/003 DE/Arnsberg and Düsseldorf automotive (päätös KOM(2011) 447 lopullinen, 20.7.2011), EGF/2011/005 PT/Norte-Centro Automotive (päätös KOM(2011) 664 lopullinen, 13.10.2011), EGF/2012/004 ES/Grupo Santana (päätös COM(2014) 116 final, 5.3.2014), EGF/2012/005 SE/Saab (päätös COM(2012) 622 final, 19.10.2012), EGF/2013/006 PL/Fiat Auto Poland (hakemus esitetty komissiolle 23. heinäkuuta 2013), EGF/2013/012 BE/Ford Genk (hakemus esitetty komissiolle 23. joulukuuta 2013). [10] Katso hakemus EGF/2013/012 BE/Ford Genk. [11] Kansainvälisen ammattiluokituksen (ISCO-08) pääluokat. [12] Esimerkiksi itsenäiset ammatinharjoittajat pois luettuina. [13] Lähde: FOREM. [14] Ks. 29 kohta. [15] Nämä keskukset toteuttavat koulutustoimia, ennakoivaa suunnittelua ja tiettyjä ammatteja tai aloja käsitteleviä valistustoimia. Vallonian hallintoalue, FOREM, kyseisten alojen työmarkkinaosapuolet, tutkimuskeskukset ja yliopistot perustavat nämä keskukset yhteistyössä. [16] Ks. 29 kohta. [17] Belgian viranomaiset toimittivat 4. heinäkuuta 2014 lisätietoja, joilla he muuttivat huomattavasti joidenkin toimenpiteiden talousarviota toimenpiteiden täytäntöönpanon todellista tilaa vastaavaksi. [18] IFAPME (Institut wallon de Formation en Alternance et des indépendants et Petites et Moyennes Entreprises) on julkinen koulutuslaitos, joka tarjoaa työhön liittyvää kaksiosaista koulutusta oppisopimuskoulutuksen muodossa ja kursseja pk-yritysten johtajille. [19] Airbag-järjestelmä on Vallonian alueen järjestelmä. Siinä annetaan käynnistysvaiheen tukea enintään 12 500 euroa kahdeksi vuodeksi henkilöille, jotka haluavat ryhtyä kokoaikaisesti itsenäisiksi ammatinharjoittajiksi. [20] Tuen kohteena olevien työntekijöiden määrä ja toimenpiteen talousarvio on arvioitu Saint-Gobain Francen toteuttaman samanlaisen toimenpiteen perusteella. Siinä keskimääräinen kuukausipalkka oli noin 4 500 euroa. [21] Arrêté royal relatif à la gestion active des restructurations, 9. maaliskuuta 2006 (Belgisch Staatsblad / Moniteur Belge, 31.3.2006, éd. 2, s. 18309). [22] Décret de la Région wallonne relatif au plan d’accompagnement des reconversions , 29. tammikuuta 2004 (Belgisch Staatsblad / Moniteur Belge, 10.3.2004, s. 13547). [23] EGR:n rahoitustuen ansiosta Belgian viranomaiset voivat jatkaa uudelleensijoituspalvelujen tarjoamista pakollisten ajanjaksojen yli ja toteuttaa lisätoimenpiteitä. Belgian viranomaiset ottavat EGR:lle osoitettujen kustannusten laskennassa huomioon oikeudellisten velvoitteiden alaisena kautena toteutetut toimenpiteet (tämä koskee ainoastaan toimenpidettä ’Uudelleensijoittuminen (tuki/ohjaus/integrointi)’). Pakollisena ajanjaksona toteutettujen uudelleensijoituspalvelujen tuntimäärä vähennetään siitä uudelleensijoituspalvelujen kokonaistuntimäärästä, josta kukin tuen kohteena oleva edunsaaja on hyötynyt. [24] ESR:n rahoitustukea myönnettiin lähentymistä koskevan toimenpideohjelman (2008–2013) toimintalinjasta 2.2 hankkeelle (EnTrain – En Transition-Reconversion-Accompagnement), jolla pyrittiin kehittämään pedagogisia menetelmiä uudelleensijoitusyksiköille yleensä. [25] EUVL L 347, 20.12.2013, s. 884. [26] EUVL C 373, 20.12.2013, s. 1. [27] EUVL L 406, 30.12.2006, s. 1. [28] EUVL C 373, 20.12.2013, s. 1. [29] EUVL C […], […], s. […]. [30] EUVL L 347, 20.12.2013, s. 884.